Številka : 98 / 19

Datum: 29.4.2019

Ministrstvo za okolje in prostor

Ministrstvo za kmetijstvo, gozdarstvo in prehrano

Inšpektorat RS za okolje in prostor

inšpektorat RS za kmetijstvo gozdarstvo lovstvo in ribištvo

Generalna policijska uprava

**ZADEVA: ODZIV NA PROTEST SINDIKATA KMETOV SLOVENIJE , DNE 26.4.2019**

 **PRED MOP IN NASPROTOVANJE IZREDNEMU ODSTRELU VOLKOV**

Iz več razlogov smo začudeni nad protestom Sindikata kmetov Slovenije pred Ministrstvom za okolje in prostor (MOP), dne 26.4.2019 zaradi (po njihovem mnenju) slabega gospodarjenja s populacijo medveda in volka in reakciji MOP nanj.

Ostro nasprotujemo izrednemu odstrelu volkov in medvedov,ki ga je protestnikom obljubil državni sekretar na MOP g. Marko Maver. Od kod mu pooblastila, da *ad hoc* kar sam o tem odloči? Ali to pomeni, da se lahko glede česar koli zbere skupina ljudi in v hipu doseže kršenje zakonodaje, si jo prilagodi po svoje mimo vseh postopkov in ustave? Zaščita živali, ki so na seznamu evropske Habitatne direktive (Direktiva Sveta 92/43/EGS), je izrecna naloga MOP, zato je nesprejemljivo, da pri tem komur koli kakor koli popušča. Kot kaže, ima pristojni organ v svojih telesih, ki te vsebine, vključno s predlogi za odstrel velikih zveri, sicer obravnavajo, lovske in rejske lobije (pri tem celo take, ki niso z območja volka) ter nevladne organizacije, ki jih dobro plačuje. Podpisani NVO smo pričakovali od državnega sekretarja, da se bo najmanj o tem izrednem odstrelu posvetoval z člani Sveta ministra za okolje in prostor za sodelovanje z NVO. To pravkar ustanovljeno telo naj bi nudilo strokovno pomoč ministru in MOP pri pripravi boljših rešitev za vse (tudi živali iz rdečega seznama mednarodne zaščite). Ponavljamo svojo zahtevo, da naj MOP v ta telesa nemudoma vključi neodvisne strokovnjake in NVO, ki jim je za zavarovane divje živali v resnici mar in da se pred kakšno koli potezo v zvezi s tem MOP na tej ravni temeljito posvetuje.

Volk in medved sta strogo zavarovani vrsti , še zdaleč pa niso izčrpani vsi ukrepi za zavarovanje domačih živali in uveljavitev izjeme za odstrel volka kot jih zahteva Habitatna direktiva. Že stoletja v Evropi in Sloveniji ni zabeleženih napadov volka na človeka. Za varovanje živali na paši pa kot vsi vemo država na podlagi Programa razvoja podeželja RS za obdobje 2014-2020 daje na razpolago brezplačna sredstva (električne ograje, pse čuvaje in celo ljudi pastirje). Omenjeni program za izvajanje paše na teh območjih zahteva dodatno zaščito živali pred velikimi zvermi in spremembo obstoječih kmetijskih praks. Poleg tega je v veljavi tudi sistem odškodnin. Po uradnih podatkih je pri nas število škodnih primerov zaradi truda vestnih rejcev in omenjenih programskih ukrepov v zadnjih letih močno upadlo.

Strokovne študije jasno dokazujejo, da odstrel volkov zmanjša in destabilizira trope, ki posledično težje uplenijo divjad v naravi. Ravno zaradi odstrela volkov se število napadov na slabo ali nezavarovane domače živali lahko še ! Po besedah predsednika Lovske zveze Slovenije (LZS) je treba v gozdu pustiti več volkov, da bodo uravnavali populacijo divjadi in ta ne bo preveč objedala dreves. Divji prašiči povzročajo vse večjo škodo, z zmanjševanjem števila volkov, se bodo še bolj širili. Več volkov pomeni manj šakalov in obratno. Torej je odstrel volkov ne samo zakonsko prepovedan, ampak ravno za rejce domačih živali lahko zelo škodljiv. Eden ključnih slovenskih strokovnjakov za volkove je potrdil, da se volkove strelja zgolj zaradi deviantnih interesov ozke peščice nekaterih. Med njimi so tudi taki z neustavljivo željo po trofejnem lovu. Tega je treba zlasti pri zaščitenih vrstah živali vsekakor izkoreniniti, to pa bomo najlaže dosegli tako, da se celotne kadavre z glavo in kožo vseh najdenih poginulih ali ustreljenih osebkov po uradnem forenzičnem pregledu obvezno komisijsko sežge. Pristojni organ je celo pisno potrdil, da v Sloveniji obstaja krivolov volka (verjamemo pa da tudi medveda). Zato ob tej priliki apeliramo na organe pregona, da temu naredijo konec. Že en odmeven primer kaznovanja krivolovca bi zagotovo močno zmanjšal možnosti za podobna kazniva dejanja.

Prepričani smo, da so protestniki 26.4.2019 pred ministrstvom za svoje osebne interese zlorabili omenjeni sindikat in poštene kmete, ki svoje živali ustrezno in odgovorno varujejo in predstavljajo veliko večino. Že vsa leta opažamo, da gre samo za nekaj posameznih rejcev, ki svojih živali na paši zaradi malomarnosti (ali celo namenoma?) ne zavarujejo z zaščitnimi sredstvi kot bi bilo treba. Zakon o zaščiti živali ((ZZZiv-UPB3, Ur. l. RS, št. 38/13 - uradno prečiščeno besedilo) v 2. členu določa, da je zaščita živali dolžnost vseh pravnih in fizičnih oseb, ki so v kakršnem koli odnosu do živali, zlasti pa skrbnikov živali, v 4. členu pa, da je mučenje živali vsako ravnanje ali opustitev ravnanja, ki živali povzroči hujšo poškodbo oz. nepotrebno ali neprimerno smrt živali. Pozivamo po tem zakonu pristojno inšpekcijo, da nemudoma preveri situacijo pri lastnikih v tem primeru napadenih živali in ukrepa oz. morebitne kršitve glede na ugotovitve ustrezno sankcionira. Zadevo naj obravnava tudi Strokovni svet za zaščito živali iz 38. čl. (ZZZiv-UPB3) in v okviru svojih pristojnosti predlaga rešitve za sobivanje človeka in volka oz. velikih zveri.

Zahtevamo takojšen sprejem novega pravilnika o organizacijskih oziroma tehničnih zahtevah za varovanje domačih živali na območju pojavljanja velikih zveri in prenehanje izplačevanja odškodnin ter kaznovanje tistih, ki ukrepov ne izvajajo. Začudeni smo nad tem, da pristojni ministrstvi za okolje in kmetijstvo ne moreta doseči soglasja in končno že izdati tega pravilnika. Na to smo že ničkolikokrat opozorili, vendar se nič ne zgodi, ker očitno to nekomu ustreza. Uporabe ustreznih zaščitnih sredstev kot so zgoraj navedena, ponoči pa namestitev živali v hleve oz. dodatne zaščitne obore na teh območjih mora na območjih pojavljanja volka in medveda postati obvezna. Skozi tisočletno zgodovino je bilo ljudem jasno, da nezavarovanih živali ne gre pustiti samih, zato so imeli pastirje in pse ter staje. Zdaj pa nekateri menijo, da jim ni treba nič storiti. Brez izvajanja takšnih ukrepov lastnik napadenih živali nikakor ne sme biti upravičen do odškodnine, še več, kaznovan mora biti z visoko globo, ker za živali ne poskrbi. Nesprejemljivo je, da država dopušča, da nekateri rejci opustijo vse ukrepe, izkoriščajo sistem, prejmejo odškodnine in se še pritožujejo, da so prenizke in pozno izplačane.

Obratno pa apeliramo na ministrstvo za okolje, da v primerih, ko kljub ustrezni, visoko učinkoviti zaščiti pride do napada zveri na domače živali, določi realno odškodnino in jo lastniku poškodovanih/poginulih živali izplača v najkrajšem možnem roku. V tem smislu želimo vsekakor podpreti skrbne kmete, ki jih prizadene škodni dogodek. Hkrati naj opozorimo še na zavarovanje pri zavarovalnicah - to bi na teh območjih moralo postati obvezno, obenem pa delno ali v celoti subvencionirano.

Izjava podpredsednika Sindikata kmetov Slovenije g. Romana Žvegliča pred MOP, dne 26.4.2019, ko je napovedal »državljansko nepokorščino« kmetov, ki bodo sami začeli skrbeti za živali, tako da bodo sami začeli loviti divjad, jo zastrupljati in streljati, je šokantna. S to izjavo so se akterji postavili tudi nasproti lovcem. Pričakujemo, da se Lovska zveza Slovenije (LZS) in pošteni kmetje od izrečenega ne samo distancirajo, ampak ostro reagirajo proti takšnemu nekontroliranemu in z vsemi pravili ter zakoni skreganemu poseganju v naravo. Izjave lahko razumemo kot sovražni govor, napeljevanje h kaznivim dejanjem - ubijanje volkov/medvedov, ki sta strogo zavarovani živalski vrsti in resno ogrožanje javne varnosti. Morebitno takšno delovanje bi zagotovo predstavljalo resno tveganje za življenje ljudi in drugih živali. Z vidika grožnje za rušenje ustavno zagotovljenega reda in miru bi lahko zadevo umestili v enako kategorijo kot »Štajersko vardo«**.** Ob tem se sprašujemo, ali se akterji omenjenega protesta dne 26.45.2019, kot tudi ministrstvo, ki ni zaustavilo takšnega obnašanja ampak je protestnikom dajalo celo obljube, zavedajo pravnih posledic svojih besed in dejanj. Pričakujemo in verjamemo, da bodo pristojni organi (vključno s Policijo) vsaj zdaj na te kaznive izjave ustrezno reagirali.

Zahtevamo za dosledno upoštevanje zakonodaje o zaščiti volka in medveda kot zavarovanih vrst živali. **Zahtevamo, da se blokira vsakršen odstrel (reden in izreden). Prav tako naj se takoj uvedejo ukrepi za preprečevanje in zaznavanje krivolova/ilegalnega odstrela, zastrupljanja kot tudi vsakega drugega škodovanja zavarovanim vrstam divjih živali, povzročitelje pa strogo sankcionira.**

Hvala in lep pozdrav,

|  |  |
| --- | --- |
| Zveza ekoloških gibanj Slovenije-ZEGKarel Lipič, univ.dipl.ing.Predsednik | Društvo Volčje SrceMatjaž Harisch, l.r.Predsednik |

V vednost:

Zavod za varstvo narave RS

Zavod za gozdove Slovenije

Lovska Zveza Slovenije

Sindikat kmetov Slovenije

Mediji

Državni zbor RS (Odbor za infrastrukturo in okolje, Odbor za kmetijstvo)

Državni svet RS